Sagen om en ung mands selvmord i arresten i Aalborg skal snart vurderes af Folketingets Ombudsmand. Det sker rutinemæssigt, at ombudsmanden får orientering om både selvmordsforsøg, selvmord og andre dødsfald i fængsler og arresthuse. Kriminalforsorgen har pligt til at give besked til ombudsmanden, som dermed får mulighed for at stille spørgsmål til forløbet. Det var i tidsrummet mellem fredag aften og lørdag morgen, at en 21-årig mand tog sit eget liv i arresten. Han var varetægtsfængslet i en sag om vold, hvor han forleden blev idømt ni måneders fængsel. Nordjyllands Politi bekræfter, at den 21-årige hængte sig i sin livrem. Ifølge nordjyske.dk forsøgte den unge mand et par dage forinden at tage sit eget liv med en overdosis piller. Men dette er forkert, fastslår arrestforvarer Steen Wæver over for Ritzau. - Der var en episode tidligere på ugen, og den gjorde, at vi blev nødt til at holde ham under opsyn, siger Steen Wæver. Han understreger, at der ikke var indikationer på, at manden gik i selvmordstanker. - Jeg finder ikke, at nogen personaler har gjort noget forkert. Tværtimod har de gjort, hvad de kunne for den unge fyr, siger han. - Vi er meget berørt af det, der er sket, siger Steen Wæver. Og det gælder for øvrigt også en medindsat. - Det er forfærdeligt for de pårørende, at vi ikke har kunnet give dem nogen grund til, at det er sket, konstaterer Steen Wæver. /ritzau/

Referat:
Chefen for arresten i Aalborg mener, at hans personale ikke kunne forhindre 21-årigs selvmord.